Mário Rui

Mário Rui Silva Duarte, tunnetaan nimellä Mário Rui (s. 27. toukokuuta 1991 Sines, Portugali), on portugalilainen jalkapalloilija. Pelipaikaltaan hän on vasen laitapuolustaja. Hän edustaa Italian Serie A:ssa pelaavaa Napolia.

Mário Rui siirtyi Italiaan Parman joukkueeseen vuonna 2011 mutta sai aluksi peliaikaa vain lainalla alemmissa sarjoissa. Ensimmäiset Serie A -ottelunsa hän pelasi Empolin joukkueessa kausina 2014–2016. Hän pelasi siellä kaikkiaan 70 pääsarjaottelua, joista 64 ottelua avauskokoonpanossa. Vuonna 2016 hän siirtyi Romaan lainasopimuksella mutta kärsi alkukauden 2016–2017 loukkaantumisesta ja pelasi koko kautena vain viisi Serie A -ottelua, kaksi Italian cupin ottelua ja kaksi Eurooppa-liigan ottelua. Ostettuaan Mário Ruin pelaajaoikeudet kesällä 2017 itselleen Roma lainasi hänet saman tien Napoliin, joka tammikuussa 2018 puolestaan osti hänet omakseen. Mário Rui on kolmen kauden aikana pelannut Napolissa 60 Serie A:n ottelua, joissa hän on tehnyt kolme maalia, kuusi Italian cupin ottelua, 14 Mestarien liigan ottelua ja kuusi Eurooppa-liigan ottelua. Hän voitti Italian cupin vuonna 2020.

Mário Rui pelasi useissa Portugalin juniorimaajoukkueissa. Hän saavutti hopeaa alle 20-vuotiaiden MM-kilpailuissa 2011 ja teki maalin alkulohko-ottelussa Uutta-Seelantia vastaan. Portugalin A-maajoukkueessa hän pelasi ensimmäisen ottelunsa maaliskuussa 2018 ystävyysottelussa Alankomaita vastaan. Hän kuului Portugalin joukkueeseen MM-kilpailuissa 2018 mutta ei pelannut minuuttiakaan. Toukokuun 2020 loppuun mennessä hän on pelannut yhdeksän maaottelua.

Lähteet 

Portugalilaiset jalkapalloilijat
Vuonna 1991 syntyneet
Elävät henkilöt